PE-dubbelmoord: Lasbrief vir Mosambiekse tuinier uitgereikEzequiel Carlos Cossa (Foto: SAPD via Facebook) ŉ Lasbrief vir die inhegtenisneming van ’n Mosambiekse man is nóú meer as twee jaar ná die wrede moord op ’n bejaarde egpaar van Summerstrand in Port Elizabeth uitgereik. Kol. Priscilla Naidu, woordvoerder van die polisie, het Maandag gesê ’n internasionale en plaaslike lasbrief is uitgereik vir die inhegtenisneming van Ezequiel Carlos Cossa (26) in verband die moord op André (65) en Lidia Saaiman (69) in November 2017. Die Saaiman-egpaar is die oggend van 6 November 2017 dood in hul huis aangetref nadat hulle vermoedelik met ’n byl vermoor is. Hulle was met kabelbinders vasgebind en albei het kopwonde gehad. ’n Byl is ’n ent van die liggame af gevind. ’n Nadoodse ondersoek het bevestig André is weens erge kopwonde dood terwyl Lydia verwurg is. ’n Dubbelmoordsaak en ŉ saak van huisroof word ondersoek. André en Lidia Saaiman. Foto: Facebook Cossa, wat in daardie stadium die Saaimans se tuinier was en op hul erf gewoon het, word gesoek in verband met dié dubbelmoord. Cossa is ná die moord sak en pak met al sy besittings vort. “Ons vermoed Cossa het na Mosambiek teruggekeer en vandaar is ’n internasionale lasbrief uitgereik. Die moontlikheid bestaan wel dat hy intussen al na Suid-Afrika teruggekeer het.” Enigiemand met inligting oor waar Cossa hom moontlik bevind, word versoek om ao. Johan Raubenheimer by 074 430 6048 te bel. “Alle inligting sal streng vertroulik hanteer word,” het Naidu gesê.